
Бүген Татарстан Республикасы Президенты Рөстәм Миңнехановка Әтнә һәм Нурлат муниципаль районнары вәкилләре символик түгәрәк икмәкләр тапшырдылар.

Исегезгә төшерәбез, республиканың бу ике районы урып-җыю кампаниясен беренчеләрдән булып тәмамлады.

Әтнә һәм Нурлат районнары игенчеләре беренче булып урып-җыю эшләренең тәмамлануы турында хәбәр иттеләр һәм Рөстәм Миңнехановка яңа уңыш – 2022 ашлыгыннан беренче түгәрәк икмәкне тапшырдылар.

Бүләкләү тантанасы «Казан Экспо» халыкара күргәзмә үзәге мәйданчыгында узды.

Татарстан Республикасы Премьер-министры урынбасары – Татарстан Республикасы Авыл хуҗалыгы һәм азык-төлек министры Марат Җәббаров хәбәр иткәнчә, бүгенге көндә республикада 4 млн. 228 мең тонна ашлык суктырылган, гомуми план мәйданнарының 79%ы җыеп алынган – 1 млн. гектардан артык мәйданда ике район урып-җыюны төгәлләгән – Әтнә һәм Нурлат. «Урып-җыю тәмамланган районнар көн саен өстәләчәк, - диде Марат Җәббаров. - Эш дәвам итә, кырларда көзге чәчү, азык әзерләү, туфрак эшкәртү бара. Моннан тыш, рапс, кукуруз, майлы культуралар җыю дәвам итә».
Әтнә һәм Нурлат районнары урып-җыюны төгәлләделәр һәм Рөстәм Миңнехановка 2022 елгы яңа ашлык уңышыннан түгәрәк икмәкләр тапшырдылар